**НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОВЛАДЯВАНЕ ПОПУЛАЦИЯТА НА БЕЗСТОПАНСТВЕНИТЕ КУЧЕТА И КОТКИ, И РЕГЛАМЕНТИРАНЕ ОТГЛЕЖДАНЕТО НА ДОМАШНИ КУЧЕТА И КОТКИ НА ТЕРИТОРИЯТА НА ОБЩИНА ПЛОВДИВ (ПРИЕТА С РЕШЕНИЕ № 204, ВЗЕТО С ПРОТОКОЛ № 10 ОТ 31.05.2012 Г. НА ОБЩИНСКИ СЪВЕТ - ПЛОВДИВ; ИЗМ. И ДОП. С Р. № 499, ПР. № 22 ОТ 20.12.2012 Г.; ИЗМ. И ДОП. С Р. № 197, ПР. № 11 ОТ 04.06.2015 Г.; ИЗМ. И ДОП. С Р. № 255, ПР. № 15 ОТ 01.08.2017 Г.)**

**Вносител: инж. Иван Тотев – Кмет на община Пловдив**

***Проект***

*Съгласно чл.26, ал.4 от Закона за нормативните актове, в законоустановения срок от 30 дни, община Пловдив, чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на Наредбата на e-mail адрес:* [direkcia\_ecologia@plovdiv.bg](mailto:direkcia_ecologia@plovdiv.bg)*или в деловодството на община Пловдив, пл. „Стефан Стамболов” № 1.*

**МОТИВИ**

**I. Обосновка за конкретната необходимост от приемане на Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив**

В Община Пловдив, чрез Общински съвет – Пловдив, е постъпил протест на Окръжна Прокуратура – Пловдив с изх. № 4960/ 25.06.2018 г. против текстове на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив. Образувано е производство пред Административен съд – Пловдив.

Предмет на протестиране са текстовете на чл. 4, ал. 2, т. 1, чл. 25, ал. 4 и размера на глобите по чл. 11, ал. 1, т. 1 и т. 5 и чл. 12, ал. 1, т. 1-5 от Наредбата с доводи за незаконосъобразност.

С решение № 2246 от 05.11.2018 г. по адм. д. № 2039/2018 г., по описа на Административен съд – Пловдив, VII състав е обявена нищожността на чл. 4, ал. 2, т. 1 и чл. 25, ал. 4 от Наредбата. Протестът в частта, с която се иска обявяване на нищожността на глобите и имуществените санкции по чл. 11, ал. 1, т. 1 и т. 5 и чл. 12, ал. 1, т. 1-5 от Наредбата, е отхвърлен от Административен съд – Пловдив като неоснователен.

Горното обосновава необходимост от приемане на Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив в съответствие с постановеното от Съда решение и с мотив, че нормите на чл. 4, ал. 2, т. 1 и чл. 25, ал. 4 от Наредбата са нищожни, тъй като не намират основание в акт от по-висока степен, с който Общинският съвет да е оправомощен, като орган на местното самоуправление, да приеме подобни текстове. Съгласно чл.76 ал.3 от АПК и чл.8 от ЗНА подза­ко­новите нормативни актове, приемани от общинските съвети, следва да се основават на нормативните актове от по-висока степен при уреждането на об­ществени отношения от местно значение. Следователно, те трябва да третират същите, само и единствено в рамките на допустимите граници, определени от по-висшия нормативен акт, като детайлизират неговото приложение.

Това налага **Наредбата** **за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив** да бъде изменена, така че да съответства на законовите разпоредби, да се предотвратят спорове и допълнителни тълкувания, текстовете да станат максимално ясни, недвусмислени и приложими за осъществяване на качествен контрол.

В Наредбата са пресъздадени и доразвити текстове от Закона за защита на животните /ЗЗЖ/, Закона за ветеринарномедицинската дейност /ЗВМД/ и Закона за местните данъци и такси /ЗМДТ/. В чл.4 от Наредбата подробно е разгледан реда за деклариране в общината притежаването на домашно куче /чл.116 от ЗМДТ/, ветеринарното регистриране и идентификация на кучето /чл.174 от ЗВМД/, условията за заплащане на такса за притежаване на куче /чл.117 от ЗМДТ, чл.175 от ЗВМД, чл.39 от ЗЗЖ/.

**Мотивите, които налагат приемането на Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив са следните:**

1. В мотивите към решението си /№ 2246 от 05.11.2018 г./, АС – Пловдив намира атакувания с протеста **текст на чл. 4, ал.2, т.1 от Наредбата за незаконосъобразен**, а именно:

*„Съгласно оспорената разпоредба на чл.4 ал.2, т.1 от Наредбата, всеки собственик на куче – домашен любимец в срок от 7 работни дни след издаване на ветеринарномедицинския паспорт на кучето, подава декларация по образец за притежаване на куче в районната администрация по местоживеене. За кучета с вече издаден ветеринарномедицински паспорт, декларацията се подава в 7-дневен срок от датата на придобиване на кучето.*

*Съдът преценява така формулираната разпоредба на чл.4 ал.2, т.1 от Наредбата за незаконосъобразна. Преди всичко, същата противоречи на чл.9 ал.1 ЗНА, която изисква разпоредбите на нормативните актове да са формулирани на общо употребимия български език, кратко, точно и ясно. В своята трайна практика ВАС приема, че нормотворчеството следва да бъде на ясен език, т.е. смисълът на неговите разпоредби не трябва да буди съмнение. В случая така формулирана разпоредбата на чл.4 ал.2, т.1 от Наредбата влиза в противоречие с нормите, регламентиращи тези обстоятелства, като се вменява и допълнително задължение на собственика. Съгласно чл.37 ал.1 от ЗЗЖ регистрацията на кучетата се извършва по реда на чл.174 ЗВМД, който, от своя страна, сочи, че регистрацията се извършва от ветеринарен лекар при навършване на четиримесечна възраст на кучето или в 7-дневен срок от придобиването му над тази възраст. Т.е. касае се до т.нар. административна регистрация. Ветеринарният лекар, от своя страна, носи административното задължение да издаде паспорт по образец, да изпраща ежемесечно данни от ветеринарномедицинският паспорт на всяко регистрирано куче в ОДБХ и в съответната община, вкл. да въведе информацията в база данни. Никъде, както в ЗВМД, така и в ЗЗЖ, на Общинския съвет не са предоставени правомощия чрез законова делегация да уреди конкретните отношения, които вече са регламентирани с нормативни актове от по-висока степен, поради което оспореният текст от наредбата се явява незаконосъобразен.“*

2. В мотивите към решението си /№ 2246 от 05.11.2018 г./, АС – Пловдив намира атакувания с протеста **текст на чл. 25, ал.4 от Наредбата за незаконосъобразен**, а именно:

*„Съгласно разпоредбата на чл.47 ал.1 от ЗАНН административни наказания могат да налагат: а/ ръководителите на ведомствата и организа­циите и областните управители и кметовете на общините, на които е възложено да при­лагат съответните нормативни актове или да контролират тяхното изпълнение; б/ длъжностните лица и органите, овластени от съответния закон или указ; в/ съдебните и прокурорските органи в предвидените от закон или указ случаи. Разпоредбата на чл.47 ал.2 от ЗАНН допуска възможността ръководителите по буква "а" да възлагат правата си на наказващи органи на определени от тях длъжностни лица, но, само когато това е предвидено в съответния закон, указ или постановление на Министерския съвет.*

*В случая, специалният закон по отношение на ЗАНН е ЗМСМА. В разпоредбата на чл.21 ал.2 от ЗМСМА е предвидено, че в изпълнение на правомощията си общинският съвет издава правилници, наредби, инструкции, решения, декларации и обръщения, а съгласно разпоредбата на чл.22 ал.5 от същия закон, при констатирани нарушения на тези наредби кметът на общината или негов заместник да издава наказателни постановления.*

*При анализа на разпоредбите на чл.25 ал.4 от Наредбата и чл.22 ал.5 от ЗМСМА настоящият съдебен състав констатира, че не е налице съответствие между двата текста - разпоредбата на подзаконовия нормативен акт недопустимо разширява кръга на лицата, които законовата норма определя като административнонаказващи органи. Законът предоставя такова правомощие само на кмета или негов заместник, а чрез израза "или упълномощено от него /кмета/ длъжностно лице" Наредбата допълва законодателното решение, като предвижда наказателни постановления да могат да се издават и от лица, извън посочените в закона. С протестирания текст от наредбата е преуредено по различен начин обществено отношение, за което има ясна и точна регламентация в нормативен акт от по-висока степен.*

*В случая специалният закон ЗМСМА, към който препраща разпоредбата на чл.47 ал.2 от ЗАНН, не предвижда никаква възможност за делегиране на правомощието на кмета на общината по налагане на административни наказания. Императивно, в разпоредбата на чл.22 ал.5 от ЗМСМА са посочени лицата - административнонаказващи органи, които могат да налагат наказания за нарушения на наредбите "наказателните постановления се издават от кмета на общината или от негов заместник". Следователно, разпоредбата на чл.25 ал.4 от наредбата, в частта "или упълномощени от него длъжностни лица" противоречи на приложимите материалноправни норми чл.47 ал.2 ЗАНН и чл.22 ал.5 от ЗМСМА. Обсъжданата разпоредба е приета в нарушение на чл.8 от ЗНА и чл.76 ал.3 от АПК, поради което следва също да бъде обявена за нищожна.“*

С измененията в чл.4, ал. 2 от Наредбата се предлагат промени, които водят до по-ясно, точно и недвусмислено формулиране на разпоредбите, отнасящи се до преките ангажименти на собствениците на домашни кучета за деклариране тяхното притежаване, както и реда и сроковете за заплащане на определената от Общински съвет – Пловдив такса по ЗМДТ.

С изменението на текста в чл.25, ал. 4 от Наредбата, касаещ извършването на контрол по изпълнение на наредбата, налагането на санкции, както и издаването на наказателни постановления, се постига съответствие между текстове от Наредбата и нормативния акт от по-висока степен /ЗМСМА/.

**По изложените по-горе съображения е необходимо да бъде извършена промяна в текстовете на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив:**

**§1. Да се измени и допълни чл. 4, ал. 2** от Наредбата, като същият добива следния вид:

„Чл. 4: Всеки собственик на куче е длъжен да извърши следното :

ал. 2: Деклариране в общината притежаването на домашно куче и заплащане на такса по реда на ЗМДТ.

т.1. В 3-месечен срок от датата на придобиване на куче, собственикът подава декларация в общината по постоянния му адрес/седалище.

т.2. Таксата се заплаща ежегодно до 31-ви март на съответната година или в едномесечен срок от датата на придобиване на кучето, когато то е придобито след 31-ви март.“

**§2. Да се измени и допълни чл. 25, ал. 4** от Наредбата, като същият добива следния вид:

„Чл. 25, ал. 4:Въз основа на съставените актове за установяване на административни нарушения се издават наказателни постановления от Кмета на община Пловдив или упълномощен от него заместник-кмет.“

При изработването на проекта на Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**1. Принцип на необходимост** – необходимо е приемането на Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив с оглед необходимостта от синхронизиране на текстовете на Наредбата с нормативните актове от по-висока степен, както и с тези на европейското законодателство.

**2. Принцип на обоснованост** – Отстраняване на несъответствия с нормативни актове от по-висока степен при уреждането на обществени отношения от местно значение.

**3. Принципите на предвидимост и откритост** са спазени – проектът с мотивите е публикуван на официалния сайт на община Пловдив за становища и предложения от заинтересованите групи.

**4. Принципът на съгласуваност** – проектът с мотивите, чрез сайта на община Пловдив, публично са предоставени на заинтересованите групи, като в настоящото предложение са взети предвид изразените становища от проведени дискусии в състава на общинската администрация.

**5. Принципът на субсидиарност, пропорционалност и стабилност** - чрез Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив ще се измени Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив в съответствие с нормативните актове от по- висока степен.

**II. Цел на наредбата**

Целта на предлаганите промени е постигане хармонизация на законови и подзаконови нормативни актове – Закона за местното самоуправление и местната администрация, Закона за местните данъци и такси, Закона за ветеринарномедицинската дейност, Закона за защита на животните.

**III. Финансови средства, необходими за прилагането на наредбата**

За прилагане на измененията и допълненията в Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив не е необходимо разходването на бюджетни средства.

**IV. Очаквани резултати**

# Законосъобразност на подзаконовия нормативен акт. Изменението на Наредбата ще допринесе за уеднаквяване на нормативната уредба, с нормативните актове от по-висок ранг.

**V. Анализ за съответствие с правото на Европейския съюз**

Предлаганото изменение на Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив е подзаконов нормативен акт за прилагане на отделни разпоредби на Закона за местното самоуправление и местната администрация, Закона за местните данъци и такси, Закона за ветеринарномедицинската дейност, Закона за защита на животните, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативния акт - Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив е публикуван на официалната страница на Община Пловдив на 28.06.2019г.

В изпълнение на изискванията на ЗНА е извършена предварителна оценка на въздействието на проекта на подзаконовия нормативен акт.

В рамките на законовия 30-дневен срок за обществени консултации ще бъдат взети предвид предложенията и становищата по проекта на Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив, като същите ще бъдат публикувани на интернет страницата на община Пловдив в предвидения от закона срок. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя преди приемането на акта на Общински съвет – Пловдив.

П**равни основания:** чл.21, ал.1,т. 23 и ал. 2 от ЗМСМА, чл. 8 от ЗНА, във връзка с чл. 116, 117 и 118, ал. 1 от ЗМДТ, във връзка с чл. 175 от ЗВМД и чл. 22, ал. 5 от ЗМСМА, при спазване на изискванията на чл. 75-79 от АПК, във връзка с чл.11, ал.3, чл.15, ал.1, чл.26 и чл. 28, ал. 1 и ал. 2 от ЗНА.

**Фактически основания:** Необходимостта от синхронизиране на текстовете на Наредбата с нормативните актове от по-висока степен, както и с тези на европейското законодателство.

**ПРОЕКТ ЗА РЕШЕНИЕ:**

Приема Наредба за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив, както следва:

**§ 1.** Изменя и допълва **чл. 4, ал. 2** от Наредбата, като същият добива следния вид:

„Чл. 4: Всеки собственик на куче е длъжен да извърши следното :

ал. 2: Деклариране в общината притежаването на домашно куче и заплащане на такса по реда на ЗМДТ.

т.1. В 3-месечен срок от датата на придобиване на куче, собственикът подава декларация в общината по постоянния му адрес/седалище.

т.2. Таксата се заплаща ежегодно до 31-ви март на съответната година или в едномесечен срок от датата на придобиване на кучето, когато то е придобито след 31-ви март.“

**§2.** Изменяи допълва **чл. 25, ал. 4** от Наредбата, като същият добива следния вид:

„Чл. 25, ал. 4:Въз основа на съставените актове за установяване на административни нарушения се издават наказателни постановления от Кмета на община Пловдив или упълномощен от него заместник-кмет.“

**Преходни и заключителни разпоредби**

**§1.** Наредбата за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдив (приета с Решение № 204, взето с Протокол № 10 от 31.05.2012 г.; изм. и доп. с Р. № 499, пр. № 22 от 20.12.2012 г.; изм. и доп. с Р. № 197, пр. № 11 от 04.06.2015 г.; изм. и доп. с Р. № 255, пр. № 15 от 01.08.2017 г.)

е приета с Решение № ………, взето с Протокол № ….. от ……..г.

**§ 2**. Наредбата за изменение и допълнение на Наредбата за овладяване популацията на безстопанствените кучета и котки, и регламентиране отглеждането на домашни кучета и котки на територията на община Пловдиввлиза в сила от влизане в сила на Решението на Общински съвет – Пловдив за приемането й.

**§3.** Изпълнението на Наредбата се възлага на Кмета на община Пловдив.